text: 2.000 fra det tyske mindretal fester på Knivsbjerg
  16 juni 2017 kl. 05.30
  Sidste weekend var det det danske mindretal syd for grænsen, der festede og mødtes til taler og samvær. Lørdag mødes det tyske mindretal nord for grænsen på Knivsbjerg.
  Knivsbjergfesten har været holdt siden 1894 - oprindeligt som tysk national manifestation. I dag er det en familiefest for alle aldre og nationaliteter.
  I år forventes omkring 2.000 børn og unge samt deres familier. Til de mange aktiviteter hører turneringer indenfor håndbold, fodbold og beachvolleybold. Endvidere er der et aktivitetsområde med hoppeborg, labyrint, ansigtsmaling, klatretårn og bungeetrampolin.
  Højdepunkt er Muldenfest på friluftsscenen med musik og dans, kultur og underholdning samt festtale, inden der lørdag aften festes.
  